ନିଲୁଟାମାଇଡ  (ଇଂରାଜୀ ଭାଷାରେ ), ନିଲାଣ୍ଡ୍ରନ୍ ଏବଂ ଆନନ୍ଦ୍ରନ୍ ଦୁଇଟି ବିକ୍ରୟ ନାମ, ହେଉଛି ଏକ ଔଷଧ ଯାହା ପ୍ରୋଷ୍ଟେଟ କର୍କଟ ରୋଗର ଚିକିତ୍ସା ପାଇଁ ବ୍ୟବହୃତ ହୁଏ  । କିନ୍ନର ବା ଟ୍ରାନ୍ସଜେଣ୍ଡର ମହିଳାଙ୍କ ପାଇଁ ଏହା ନାରୀକରଣ ହରମୋନ୍ ଥେରାପିର ଏକ ଉପାଦାନ ଭାବରେ ମଧ୍ୟ ବ୍ୟବହୃତ ହୋଇଛି । ଏହା ପାଟିରେ ଦିଆଯାଏ । ସାଧାରଣ ପାର୍ଶ୍ୱ ପ୍ରତିକ୍ରିୟାରେ ଉଷୁମ ଲାଲ ମୁହଁ, ଅନ୍ଧକାରରେ ଦେଖିବାର ଅକ୍ଷମତା, ଅଇ, କୋଷ୍ଠକାଠିନ୍ୟ, ଶୋଇବାରେ ଅସୁବିଧା ଏବଂ ଗାଇନେକୋମାଷ୍ଟିଆ ବା ସ୍ତନ ବୃଦ୍ଧି ହୋଇପାରେ । ଅନ୍ୟ ପାର୍ଶ୍ୱ ପ୍ରତିକ୍ରିୟାରେ ଯୌନ ଅସୁବିଧା, ଓଷ୍ଟିଓପୋରୋସିସ୍, ମଦ୍ୟପାନ ଅସହିଷ୍ଣୁତା ହୋଇପାରେ । କ୍ୱଚିତ ଏହା ନିମୋନାଇଟିସ୍ ଏବଂ ଯକୃତର କ୍ଷତି ଘଟାଇପାରେ । ଏହି ପ୍ରତିକୂଳ ପାର୍ଶ୍ୱ ପ୍ରତିକ୍ରିୟା ଏହାର ବ୍ୟବହାରକୁ ସୀମିତ କରିଦେଇଛି । ନିଲୁଟାମାଇଡ୍ ହେଉଛି ଏକ ନନ-ଷ୍ଟେରଏଡାଲ୍ ଆଣ୍ଟିଆଣ୍ଡ୍ରୋଜେନ୍   ଯାହା ଆଣ୍ଡ୍ରୋଜେନ୍ ରିସେପ୍ଟରର  (ଆର୍) ଏକ ମନୋନୀତ ବିରୋଧୀ ଭାବରେ କାର୍ଯ୍ୟ କରିଥାଏ, ଯାହା ଆଣ୍ଡ୍ରୋଜେନର ପ୍ରଭାବକୁ ରୋକିଥାଏ  । ପ୍ରୋଷ୍ଟେଟ କର୍କଟ ବୃଦ୍ଧି ଏବଂ ବଞ୍ଚିବା ପାଇଁ ଏହି ହରମୋନ୍ ଉପରେ ନିର୍ଭର କରୁଥିବାରୁ ଏହା ରୋଗର ପ୍ରଗତିକୁ ମନ୍ଥର କରିପାରେ  ୧୯୭୭ ମସିହାରେ ନିଲୁଟାମାଇଡ ଆବିଷ୍କୃତ ହୋଇଥିଲା ଏବଂ ୧୯୮୭ରେ ଚିକିତ୍ସା ପାଇଁ ଅନୁମୋଦନ କରାଯାଇଥିଲା । ଏହାକୁ ୧୯୯୬ରେ ଯୁକ୍ତରାଷ୍ଟ୍ରରେ ଅନୁମୋଦନ କରାଯାଇଥିଲା । ବାଇକାଲୁଟାମାଇଡର ବିକଳ୍ପ ଭାବରେ ଏହା ବିଶ୍ୱ ସ୍ୱାସ୍ଥ୍ୟ ସଂଗଠନର ଜରୁରୀ ଔଷଧର ତାଲିକାରେ ଲିପିବଦ୍ଧ ଅଛି । ଏହା ଏକ ସାଧାରଣ ଔଷଧ ଭାବରେ ଉପଲବ୍ଧ । ଯୁକ୍ତରାଷ୍ଟ୍ରରେ ୧୫୦ ମିଗ୍ରା ବିଶିଷ୍ଟ ୩୦ଟି ବଟିକାର ମୂଲ୍ୟ ୨୦୨୧ ସୁଦ୍ଧା ପ୍ରାୟ ୧୬୦୦ ଡଲାର ଥିଲା ।